b"\n_START_ARTICLE_\nNandgaon\n_START_SECTION_\nHist\xc3\xb2ria\n_START_PARAGRAPH_\nLa fam\xc3\xadlia regnant era de la casta dels bairagis i com que l'orde practicava el celibat la successi\xc3\xb3 es regia per adopci\xc3\xb3 del deixeble (chela) pel mestre (mahant). El primer mahant va venir del Panjab i es va establir a Ratanpur al final del segle\xc2\xa0XVIII amb perm\xc3\xads del governador maratha Bimbaji Bhonsle. Els seus successors van adquirir les parganes de Pandadeh i Nandgaon d'antics terratinents gonds i musulmans, en pagament de deutes. Mohgaon fou concedida al cinqu\xc3\xa8 mahant pel raja de Nagpur amb consideraci\xc3\xb3 de zamindari; Dongargaon era part del territori d'un zamindar que es va revoltar contra els bhonsles i els seus dominis foren repartits entre Nandgaon i Khairagarh en recompensa per haver sufocat la rebel\xc2\xb7li\xc3\xb3._NEWLINE_El 1865 els brit\xc3\xa0nics van recon\xc3\xa8ixer a Nandgaon com estat feudatari i el set\xc3\xa8 mahant, Ghasi Das, es va casar i va tenir un fill; el 1879 el govern de l'\xc3\x8dndia va informar el sobir\xc3\xa0 que permetria la successi\xc3\xb3 del seu fill; a la mort de Ghasi el novembre de 1883 el fill, raja Bahadur Mahant Balram Das, que era menor, el va succeir, sota reg\xc3\xa8ncia materna, rebent els poders el 1891, per\xc3\xb2 amb un diwan (ministre) nomenat pels brit\xc3\xa0nics com assessor. Va participar en grans treballs d'utilitat p\xc3\xbablica com els de prove\xc3\xafment d'aigua a Raipur i Raj-Nandgaon i va rebre el t\xc3\xadtol de raja bahadur el 2 de gener de 1893; va morir el 1897 deixant com a successor un fill adoptiu de nom Rajendra Das, de 4 anys, sota administraci\xc3\xb3 fins a la majoria, del govern brit\xc3\xa0nic a trav\xc3\xa9s de l'agent pol\xc3\xadtic dependent del comissionat de la divisi\xc3\xb3 de Chhattisgarh. El jove va morir el 25 de maig de 1912 i la v\xc3\xaddua va adoptar a Sarveshwara Das (nascut el 1906) el 24 de juny de 1913, el qual va regnar fins al 1940; el va succeir Digvijai Das, el darrer raja.\n_START_SECTION_\nBandera\n_START_PARAGRAPH_\nLa bandera de l'estat era rectangular de cinc franges horitzontals que de damunt a sota eren: groc, blau, verd, blanc i vermell."